《因树亭观唐明皇磨崖碑》
清代·金志章

明皇昔日侈东封，千乘万骑纷云从。超然意象小秦汉，七十二代思兼容。

金泥玉检著符瑞，江茅鄗黍昭虔供。礼成大祀颂声作，鸿文典诰铿钟镛。

天章神笔纵挥洒，鸾飘凤泊翔游龙。磨崖深刻纪岁月，万古照耀天门东。

是时国家正全盛，地大物阜民和丰。庙堂宴安渐鸠毒，玉鱼绣褓酣深宫。

侈心一开蠹随入，九庙俄顷飞灰红。淋铃蜀道驰万里，百神不救尘埃蒙。

徒存兹碑峙巀嶪，雨蚀藓剥云烟中。牧儿野火烧不得，至今椎拓传遗踪。

吴郎嗜古得此本，世守什袭装池工。高斋招我共销夏，披襟展玩清宵同。

规连珠树矩折玉，墨彩腾上光熊熊。手摹口诵极赞赏，忽忆往事心神忡。

《中兴》反正颂神武，亦有巨刻磨巃嵷。盛衰治乱互倚伏，鉴戒实可垂无穷。

殷忧启运满致覆，此理自古关昭聋。开天已远代几易，犹留宝刻珍书丛。

摩挲掩卷三叹息，人君莫漫夸丰功。

作者简介：清浙江钱塘人，初名士奇，字绘卣，号江声。雍正元年举人，由内阁中书迁侍读，出为直隶口北道。工诗，与杭世骏、厉鹗齐名。性闲旷，山行终日不厌，人目为“烟霞水石间客”。有《江声草堂诗集》。